Viete si predstaviť život bez podprsenky? Možno by bol v niečom jednoduchší, no ak podprsenka nemá ženu otravovať, mala by byť nielen krásna a sexi, ale zároveň super príjemná a super pohodlná. Aby bola ako druhou kožou oblečenou na reálnej koži celé hodiny bez podráždenia. A nie nutným zlom, ktoré ženy nosia kvôli tomu, že bez podprsenky sa nepatrí chodiť.
Dávno prekonaným mýtom je fakt, že nosením podprsenky sa dá prekabátiť gravitácia a zabrániť poklesu prsníkov. Pravda je taká, že prsníky postupne klesať budú. A zemská príťažlivosť v tom hrá vedľajšiu rolu.
Hlavné úlohy sú rozdelené medzi hormóny, množstvo tuku, objem mliečnych žliaz, pevnosť a objem svalov a pružnosť kože. Koktail týchto premenných ženské prsia ťahá pomaly, ale isto k zemi.
Podprsenka ako spomaľovač
Klesať na duchu však vôbec nie je namieste. Je niekoľko spôsobov, ako pokles prsníkov spomaliť a vďaka pokroku vedy a medicíny môžu mať pevné prsníky a mladistvý dekolt ženy v každom veku.
Ale nie o spôsoboch, ako mať pekné prsia s pomocou lekára sme teraz chceli. Teraz sa chceme zamerať na výsostne ženský kúsok oblečenia – na podprsenku. Tú jedinú muži ešte nenosia. Sukne či topánky na podpätkoch už niektorí vo svojich šatníkoch majú…
Šanca pre kolagén
Ak patríte medzi ženy, ktoré milujú príležitosti, kedy nemusia mať na sebe podprsenku – po návrate domov, alebo hoci aj počas letnej noci na príjemnej žúrke, tak sa možno intuitívne riadite hlasom vášho tela.
Je dokázané, že ak majú prsia voľnosť pohybu niekoľko hodín denne, podporuje sa tým tvorba kolagénu aj udržiava sa elasticita kože na prsiach, čo je veľmi dôležité pre ich pevnosť.
Výskum, ktorý sa robil v nemocnici patriacej k Univerzity de Franche-Comté vo francúzskom Besançone, ukázala, že ženy, ktoré chodili aj bez podprsenky, mali viac svalového tkaniva – väčšiu prirodzenú podporu pre prsníky. Mnohé ženy uvádzali, že sa im bez podprsenky ľahšie dýcha a mnohé dokonca oceňovali zvýšenú citlivosť bradaviek.
Výskum trval 15 rokov a realizoval sa na vyše 300 ženách, ktoré mali na jeho počiatku od 18 do 35 rokov.
Pozor na staré kúsky
Tieto výsledky sa samozrejme nedajú interpretovať tak, že nosenie podprsenky ženským prsiam neprospieva. To by bolo príliš krátkozraké. A skúste žene, ktorá má skutočne bujný hrudník, povedať, nech podprsenky vyhodí… Však ju bolesti chrbta, krčnej chrbtice a následne hlavy úplne vyradia z bežného života! Nehovoriac o tom, ako by sa na ňu dívalo okolie.
Podprsenky jednoducho patria do dámskeho šatníka z estetického, ale aj zdravotného hľadiska. To zdravotné je zohľadňované odvtedy, ako podprsenky nahradili skutočne nekomfortné a často až hrudník deformujúce korzety.
Na staré kúsky si však treba dávať pozor aj dnes. Starými myslíme x-rokov nosené a nespočetne veľakrát vyprané podprsenky. Aj keby boli robené z tých najkvalitnejších materiálov, už nemajú tú pevnosť a pružnosť ako pred rokmi a preto prsiam neposkytujú dostatočnú oporu.
Tajomstvo správnej veľkosti
O tom, či bude vaša podprsenka pre vaše prsia a oči muža to pravé orechové, nerozhoduje ani jej značka, ani materiál (hoci nepopierame, že majú svoj význam), ale v prvom rade správna veľkosť.
Iba vhodne zvolený obvod pása a veľkosť košíkov umožní prsiam vyniknúť. Či sú malé, stredné, veľké alebo naozaj veľké, vždy sú krásne guľaté a to je oku lahodiace.
Naopak, oko odrádza a zdraviu škodí zle padnúca podprsenka – teda primalá alebo priveľká.
Tá prvá nie je pre prsia oporou, ale nedovoľuje im ani voľne sa hýbať a posilňovať prsné svalstvo. Výsledkom sú rýchlo ochabnuté prsia, na nich strie a oslabené tkanivá.
Tá druhá sa zarezáva do kože, vytvára na nej vlny a faldy, spôsobuje útlak lymfatických uzlín aj nervov a výsledkom sú odreniny, vyrážky, zdureniny, zápaly aj cysty.
Strih robí divy
Okrem správnej veľkosti je tajomstvom dobre sediacej podprsenky aj jej strih. Tu je výber skutočne veľmi pestrý. Strihy sa líšia nielen vzhľadom na oblečenie, pod ktoré sa podprsenka oblečenie, ale aj s ohľadom na veľkosť pŕs. Kým push-upka urobí objem, taká bardotka prirodzene fixuje a tvaruje prsia, ktoré majú objem samé o sebe.
Tu sú teda tajomstvá niektorých základných strihov podprseniek:
Klasická – spoznáte ju podľa trojuholníkového tvaru košíkov, ktoré sú bez kostíc. Dokonale kopíruje tvar poprsia, poskytuje mu oporu, ale nič nenadvihuje ani nepridáva na objeme. Je vhodná pre ženy s menšími a stredne veľkými prsníkmi.
Balkonet/bardotka (polovičná podprsenka) – je ľahučká, môže byť vyrobená aj z veľmi jemných materiálov, napriek tomu vďaka svojmu strihu poskytuje prsiam dobrú oporu. Pomáha modelovať zaoblenie prsníkov tým, že ich jemne nadvihuje dohora. Strih je vhodný pre ženy s väčším aj menším poprsím. Čím väčší je košík, tým širšie sú ramienka aj zadný pás, čo je správny pomer.
Trojuholníková – môže, ale nemusí mať kostice, môže ale nemusí mať vypchávky. Základom je trojuholníkový tvar košíkov, ktorý umožňuje obliecť si na ňu top s naozaj hlbokým výstrihom. Je vhodná skôr pre menšie prsníky.
Push-up – hoci už nepatrí medzi módne trendy, zrejme zostane navždy stálicou v šatníkoch žien, ktoré chcú mať na pohľad prsia väčšie než ich majú v skutočnosti a milujú tú rozmarnú ryhu medzi prsníkmi. Push-up podprsenku si môžu dovoliť ženy s akoukoľvek veľkosťou prsníka.
Vyššia – košíčky sú väčšie (vyššie), aby pojali celý objem prsníkov, čím im dodajú oporu aj pohodlie. Vyššie podprsenky sú určené pre plnšie poprsie.
Bandeau (bez ramienok) – zostáva vďaka absencii ramienok a elipsovitému strihu košíčkov neviditeľná aj pod oblečením. Najlepšie sa nosí ženám s menšími až stredne veľkými prsami.
Ako sa o podprsenku starať?
Udržať čo najdlhšie pôvodný strih, tvar a veľkosť podprsenky nie je úplná hračka. Na jednej strany je to bielizeň, ktorú nosíme priamo na koži a to celé hodiny. Na druhej strane býva vyrobená z jemných materiálov, obsahuje rôzne druhy výplní, kov… Ako ju teda správne čistiť a ju sušiť?
Ručná práca
Delikátny kúsok bielizne si zaslúži delikátnu starostlivosť – teda ručné pranie. Tak sa zabráni zničeniu látky aj vyťahaniu elastických častí podprsenky. Najskôr podprsenku necháme vo vlažnej vode 10 minút odmočiť a potom ju od ramienok cez košíčky a zadný pás dôkladne vyperieme pomocou mydla na pranie.
Ešte ju treba dôkladne vypláchať a potom nežmýkať! Buď ju nechajte odkvapkať a vyschnúť, alebo ju zabaľte do uteráka a ten na podprsenku jemne pritláčajte, aby ste z nej odsali aspoň časť vody.
Ak dávate predsa len prednosť praniu v práčke, nebude naškodu dať podprsenku do samostatného vrecúška. Žmýkaniu sa radšej vyhnite a úplne tabu by mala byť sušička!
Dlhé a prirodzené sušenie
Ak si pozriete na podprsenke štítok so symbolmi, ako sa o ňu starať, potvrdíte si, že nepatrí do sušičky na bielizeň, ale ani na radiátor či iný priamy zdroj tepla.
Podprsenke by sme mali dopriať čas, kým sa zavesená prirodzene vysuší na vzduchu. Zásadne jej neuškodí, ak ju cez stred, ktorým sú spojené oba košíčky, zavesíme na sušiak na bielizeň. Hoci svoj tvar si udrží lepšie, pokiaľ ju zavesíte na vešiak určený na podprsenky. Presne na taký, na akom visela v obchode – kde sú košíčky voľné a ramienka zasunuté pod zúženou ozubenou časťou.
Čas sa však zastaviť nedá a ani najdôkladnejšia starostlivosť nezabráni tomu, aby podprsenka nezostarla. Doprajte si novú – jednu, dve, tri… Trendy na tento rok sú nielen pekné, ale aj zdraviu prospešné.